《题赵承旨击尺图》
明代·程可则

至元一幅鹅溪绢，四尺不满三尺余。翰林承旨颇好事，绘取击尺为斯图。

不知王者是何代，紫棱白面苍虬须。手提青丝绿玉策，据鞍顾盼神睢于。

左右布列数猛士，衔竿挟杖纷骑驴。一球委地不得掇，四面击者群争趋。

驴蹄骄蹴势欲动，蹀躞腾遝精神殊。我闻轩辕习武士，沙虫猿鹤皆前躯。

一击能令力牧怒，蚩尤涿鹿功煌如。吁嗟王孙际龙战，绘此毋乃含欷歔。

方今海宇尽混一，虎皮盖藏金仆姑。《云门》既奏泰阶平，纵有筑尺非兵符。

此图不用示天下，只合简册供清娱，衔竿挟策胡为乎。

作者简介：（1624—1673）明末清初广东南海人，字周量，一字湟溱，号石臞。少时从学于陈邦彦。入清，顺治九年会试第一，被排挤不得与殿试。十年后，试授中书。历兵部郎中、桂林知府。广交游，以诗文名世，与王士禛等交好。有《海日堂集》等。